征西大将军京陵王公会射堂皇太子见命作此诗
陆云 (WeiJin)
芒芒太极，玄化烟煴。颓形成器，凌象垂文。大钧造物，庶类群分。先识经始，实综彝伦。（一章）惟岳隆周，生甫及申。天鉴在晋，祚之降神。邈矣遐风，茂德有邻。永言配命，唯晋之镇。（二章）厥镇伊何，实干心膂。文教内辅，武功外御。淮方未靖，帝曰攸序。公于出征，奄有南浦。（三章）南海既宾，爰戢干戈。桃林释驾，天马婆娑。象齿南金，来格皇家。绝音协徽，宇宙告和。（四章）玄纲峻极，天罔既纮。文武方升，允兹兼弘。峨峨高夏，有肃其凉。公侯戾止，騄骥龙骧。善问如林，在会锵锵。（五章）祝融御节，火正缉熙。凯风徘徊，万物欣时。秩秩初筵，薄言在兹。嘉福介祜，万寿无期。（六章）